Mezenská, Helena, poslankyňa NR SR (2013-09-17):
V túto nočnú hodinu, za týchto škandalóznych pomerov, akých asi v slovenskej histórii rokovania tohto parlamentu, aká nemá obdoby, si dovolím prečítať jeden z mailov od voliča SMER-u, čo si o tomto celom dianí a o tom, čo sa udialo v spoločnosti SPP, váš volič myslí. „Vážení páni politici, to, čo som sa dočítala v priloženom článku, mi vyrazilo dych. Máme tu nové obdobie tzv. privatizácie z čias pánov Dzurindu a Mikloša. Páni politici zo SMER-u, spamätajte sa, my obyčajní občania sa nestačíme čudovať. Keď sme vás volili, mysleli sme si, že naozaj budete hájiť záujmy tohto národa, tejto krajiny. No tu zrazu sa na každom kroku stretávame s vašimi činmi, ktoré ani trochu nezodpovedajú tomu, čo navonok prehlasujete. Je to zákon za zákonom, sú to zákony, ktoré vychádzajú v ústrety istým skupinám ľudí, no sú v neprospech nás obyčajných občanov. Už teraz ste stratili veľké množstvo voličov a čo bude ďalej? Ako obyčajný občan tejto krajiny, ktorému na nej záleží, ako mi záleží na živote a osudoch ľudí tejto krajiny, vás vyzývam, aby bolo stopnuté uznesenie vlády Slovenskej republiky č. 524 z roku 2013 zo dňa 4. 9. 2013 a takisto aby prestali byť prijímané zákony v neprospech väčšinového národa a prestali byť prijímané a do zákonov zakotvované nezmyselné nariadenia EÚ, ktoré sú v rozpore s našou ústavou, v rozpore s morálnymi a duchovnými hodnotami vyznávanými slovenským národom. Vážený pán premiér, vy si myslíte, že my sprostí občania sme banda hlupákov? Vaše slová, že vláda konečne prestane byť rukojemníkom zahraničných vlastníkov a úspešne skrotila ceny plynu pre domácnosti, mi pripadajú ako veľká irónia. Pýtam sa, akých domácností? Tých panelákových? Ide tu predovšetkým o domácnosti tých najbohatších majiteľov rodinných domov, víl a haciend. Tieto domácnosti spotrebujú najväčšie množstvo plynu a týmto opatrením chránite práve ich záujmy. Panelákové domácnosti, v ktorých žijú tí najnemajetnejší občania, ktorí si nemohli dovoliť postaviť rodinné domy, tých nechránite. Množstvo ich spotrebovaného plynu na varenie je minimálne. Prečo nechránite tieto panelákové domácnosti od neúmerného zdražovania cien za dodávku tepla od veľkododávateľov teplárenských spoločností, ktorí mimochodom na jeho tvorbu používajú plyn? Na tento plyn sa už nevzťahuje jeho cena pre domácnosti? Toto vám odkazuje s pozdravom pani občianka Mária Závodská, obyčajná občianka.“ Ďalej si dovolím v tejto chvíli a pri príležitosti netransparentného usporiadania vlastníckych štruktúr v spoločnosti SPP prečítať výzvu Slobodných občanov Slovenska, ktorí ma opakovane požiadali, aby som v rozprave k tomuto zákonu prečítala ich požiadavky a ich postoj k tomu, čo sa v našej krajine deje. „V roku 1989 sme sa mnohí s nádejou zúčastnili na fraške, ktorou ste si pripravili priestor na niečo, o čom sa nám ani nesnívalo. Boli sme naivní. Postupne ste za 23 rokov rozkradli a rozpredali všetko to, čo generácie Slovákov prácne budovali spoločne s bratmi Čechmi. Oklamali ste nás tzv. kupónovou privatizáciou. Obsadili ste si všetky miesta svojimi straníkmi a začali ste nám hrať divadlo. Striedali ste sa vo vládach a stále ste len sľubovali, že už bude lepšie, len aby sme si uťahovali opasky, kým vy ste od rozkoše nevedeli, na čo ešte by ste míňali peniaze, ktoré ste nakradli. Vítali ste sem zahraničných investorov, vtiahli ste sem zahraničných investorov, vytvorili ste im skvelé podmienky a našich podnikateľov ste postupne zlikvidovali. Prijímali ste si zákony hlavne pre svoje potreby, aby ste pri každej krádeži alebo objavenej zločinnosti mohli povedať, že to všetko bolo v súlade so zákonmi tejto krajiny. Aby ste si boli istí, že sa vám nič nestane, kompletne ste si obsadili súdnictvo, prokuratúru a políciu. Dovolili ste, aby sa na pulty predajní dostali nezdravé potraviny, odpad, ktorý by vo vyspelých krajinách ľudia vôbec nekupovali. Z dôchodcov ste urobili žobrákov. Zničili ste naše poľnohospodárstvo a stali sme sa potravinovo závislou krajinou. Zdravotníctvo ste dostali na kolená a na jeho žalostnú úroveň doplácajú všetci občania. Za naše peniaze ste ozdravili banky, aby ste ich potom nevýhodne predali do zahraničia. Školstvo, na ktoré sme boli vcelku hrdí, ste dostali do stavu, že zo škôl nám síce vychádzajú kvantá vysokoškolákov, ale nie vysokoškolsky vzdelaných ľudí, ktorí sa nevedia v živote uplatniť. Neviete spravovať krajinu, len zdierať obyvateľov, ktorí v zúfalstve páchajú sociálne samovraždy, nakoľko nevidia východisko zo situácie, do ktorej ste ich vy svojou nenažranosťou dostali. V svojej výzve pokračujú ďalej. Vrcholom je vaša snaha o zapojenie Slovenska medzi krajiny s tzv. juvenilnou justíciou, ktorá umožňuje odoberanie detí z rodín, čím priamo ohrozíte existenciu základnej jednotky nášho národa – rodiny. My občania Slovenska, vyzývame vás, ktorí ste rozkradli a rozpredali náš štát, ktorí ste zodpovední za genocídu tohto národa, ktorí ste zodpovední za to, že slušní občania tohto štátu páchajú samovraždy pre situácie, do ktorých ste ich dostali svojou neschopnosťou a nenásytnosťou, ktorí z nás robíte novodobých otrokov – odíďte! Vieme, že táto výzva na vašich bezcitných tvárach vyvolá len úsmev. Pokojne sa usmievajte. Nakoniec sa budeme usmievať my potom, keď sa vás zbavíme. Berte to ako výzvu k tomu, že môžete odísť bez toho, aby sa vám čokoľvek stalo. Opakujeme, odíďte a nič sa vám nestane. Ak tak neurobíte, sami ponesiete zodpovednosť za to, ako s vami obyvatelia tejto krajiny budú zaobchádzať. Nenádejajte sa, že vás budú súdiť vaši sudcovia podľa vašich zákonov. Budú váš súdiť ľudia, ktorých ste zbedačili, a budú vás súdiť podľa vlastného zdravého rozumu. Sami sebe potom dávajte za vinu, ak s vami budú zaobchádzať tak, ako teraz zaobchádzate vy s nami. Hnev občanov, ktorých ste zahnali do slepej uličky, z ktorej nevidia iné východisko, bude možno krutý. Ukradli ste budúcnosť nám, ale najmä našim deťom a našim vnúčatám. Ste bezcitní a skorumpovaní! My vás tu nepotrebujeme a nechceme. Začíname revolúciu proti tyranii. Ak ste si doteraz boli istí, že sa vám nič nemôže stať, tak dnešným dňom sa váš pokojný spánok začne meniť na nočnú moru, ktorá vám bude pripomínať všetky krivdy, ktoré ste na vlastnom národe napáchali a stále páchate. Postupne budete vidieť, že to, čo teraz čítate a nad čím sa možno ešte stále usmievate, sa začína meniť na – pre vás – hrozivú skutočnosť. Od dnešného dňa všetci tí, ktorí sa zapoja do tejto revolúcie proti tyranii, začnú nosiť na prsiach našu trikolóru. Táto naša trikolóra nás postupne zjednotí. Na začiatku nás bude zopár, ale postupne nás budete vídať stále viac. Nebudú to len dospelí, budú to najmä mladí, deti, starší občania, učitelia, lekári, postupne vojaci aj policajti, slovom, všetci tí, ktorí vás už majú plné zuby. Budeme trpezliví, a keď nás bude dostatok, a to vôbec nemusí trvať dlho, prejdeme do otvoreného boja. Vyhlásime generálny štrajk a vyjdeme do ulíc. Keď toto nastane a vy nebudete za hranicami tohto štátu, beda vám! Budeme vás súdiť ako najväčších zločincov, akých kedy táto krajina mala. Občania Slovenska vám ukážu, že slovenský národ je tu, prebúdza sa a nedá sa vami zotročiť. Vy ste nás dohnali do tohto stavu. Vy ste sa zapredali vidine bohatstva a moci. Lenže my toho už máme dosť, už vám nebudeme trpieť vaše neprávosti, vašu zapredanosť, vašu nenažranosť. Vyzývame všetkých mladých, ktorým nie je ľahostajné, akú budúcnosť majú, aby sa zobudili. Zobuďte sa! Vašu budúcnosť vám ukradli. Pre vás neostane nič, len beznádej, dlhy a doslova otroctvo vo vlastnej krajine. Zamyslite sa nad týmito slovami. Vyzývame novinárov, aby si rozmysleli, na ktorej strane budú stáť. Či za judášsky groš budú naďalej ohlupovať vlastný národ, alebo sa vzoprú svojim chlebodarcom. Ak budete naďalej pokračovať vo vedomom podporovaní lží a poloprávd, za ktoré vás platia, sami sa zaradíte medzi tých, ktorých bude tento národ tvrdo súdiť. V tejto súvislosti táto výzva platí najmä pre pracovníkov verejnoprávneho Rozhlasu a televízie Slovenska, ktorá je zo zákona národná nezávislá informačná, kultúrna a vzdelávacia inštitúcia, ktorá poskytuje službu verejnosti. Vyzývame všetkých slušných a neskorumpovaných policajtov a vojakov, ktorí si tak ako my uvedomujú, že tento systém je chorý a potrebuje okamžitú zmenu, aby sa pridali na stranu slušných ľudí a nepoužili proti nim represívne prostriedky, tak ako to očakáva vládnuca elita. Aj vy ste občanmi tohto štátu, aj vy ste rodičia, máte deti, vnúčatá, ktorým títo nenažranci ukradli budúcnosť. Aj vy si to uvedomujete. Ak zasiahnete proti vlastným občanom, dopustíte sa hrozného činu aj proti vlastným deťom, ktorým budete brať nádej na slušný život vo vlastnej krajine. Vyzývame všetkých tých, ktorí boli a sú zneužívaní týmto režimom, aby sa prihlásili k tejto výzve a verejne sa dištancovali od tohto zhnitého systému. Vyzývame týmto všetkých občanov tohto štátu, ktorí sa stotožňujú s touto výzvou, aby si na znak súhlasu pripli stužku, trikolóru, aby sme postupne cítili našu narastajúcu silu. Na záver ešte raz vyzývame vás, ktorí sa považujete za elitu tohto národa, a nie ste ničím iným, ako poslednou spodinou. Nepotrebujeme peniaze, o ktoré ste nás okradli, nepotrebujeme pomstu. Len choďte preč! Vezmite si všetko to, čo ste nakradli, a zmiznite! Každý deň bez vás bude požehnaním pre túto krajinu. Bez vás sa tu budeme mať len a len lepšie. Urobíme hrubú čiaru za minulosťou a začneme odznova, ale tentokrát už bez vás. V jednote je sila.“ Toto vám odkazujú a hlavne teraz vládnym poslancom odkazujú Slobodní občania, ktorí pripravili túto výzvu a (pokrik v sále a potlesk) sú aj medzi nami. A budem ďalej pokračovať a budem ďalej pokračovať v prečítaní Informácie o preferovanom spôsobe reorganizácie skupiny spoločnosti Slovenský plynárenský priemysel, a. s., nové znenie. Prekladacia správa. Informáciu o preferovanom spôsobe reorganizácie skupiny spoločnosti SPP, a. s., predkladá na rokovanie vlády Slovenskej republiky ministerstvo hospodárstva v zmysle bodu B.3. uznesenia vlády Slovenskej republiky č. 694 z 12. decembra 2012, ktorým vláda uložila okrem iného ministrovi hospodárstva realizovať kroky na prípravu reorganizácie skupiny spoločnosti SPP a predložiť na rokovanie vlády informáciu o preferovanom spôsobe takejto reorganizácie. Priložený dokument identifikuje zjednodušenú štruktúru reorganizácie, vybrané informácie a argumenty, ktoré ministerstvo hospodárstva považuje za relevantné v súvislosti s rozhodnutím o reorganizácii skupiny SPP ako jeden z kvalifikovaných podkladov pre rozhodnutie vlády ohľadom ďalšieho postupu tak, aby toto rozhodnutie vlády odzrkadľovalo to najlepšie riešenie v prospech hospodárskych záujmov Slovenskej republiky. Po dôkladnej analýze všetkých súvisiacich okolností ministerstvo hospodárstva odporúča vláde Slovenskej republiky využiť opciu na nadobudnutie spoločnosti Slovenský plynárenský priemysel a získať tak nad kľúčovým obchodníkom so zemným plynom na Slovenskú republiku plnú vlastnícku a manažérsku kontrolu. Zásadnými dôvodmi ministerstvo hospodárstva pre takéto odporúčanie je predovšetkým aktuálny stav rokovaní s kľúčovým dodávateľom plynu, ktorý indikuje vylepšenie kontraktu oproti súčasnému stavu, faktor späť získania plnej manažérskej kontroly nad kľúčovými dodávateľmi plynu v Slovenskej republike a získaní kontroly nad cenami zemného plynu. V súvislosti s odporúčaním ministerstva hospodárstva ovládnuť spoločnosť SPP (matka ako obchodník) je uvažované o získaní plnej kontroly nad niektorým z prevádzkovateľov podzemných zásobníkov zemného plynu, a to najmä z dôvodu zabezpečenia energetickej bezpečnosti krajiny. Štátom kontrolovaný prevádzkovateľ zásobníka by sa svojím vlastným zásobníkom stal nezávislým hráčom na tomto trhu. Predložený materiál nemá v súčasnosti ekonomický, finančný a environmentálny vplyv ani vplyv na štátny rozpočet, rozpočty obcí a rozpočty vyšších územných celkov. Hlavným cieľom materiálu je v principiálnych bodoch vysvetliť navrhnutý spôsob reorganizácie a získať poverenie ministra hospodárstva uskutočniť reorganizáciu skupiny SPP a podpísať súvisiacu dokumentáciu a poverením ministerstva hospodárstva zabezpečiť stabilné skladovacie kapacity zemného plynu pre Slovenský plynárenský priemysel, a. s., a Slovenskú republiku. Ďalší materiál. Názov: „Informácia o preferovanom spôsobe reorganizácie skupiny spoločnosti Slovenský plynárenský priemysel, a. s. Východisková situácia. Vláda Slovenskej republiky na svojom zasadnutí konanom dňa 12. decembra 2012 prerokovala a vzala na vedomie návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V., návrh právnych dokumentov súvisiacich s realizáciou modelu nezávislého prevádzkovateľa prepravnej siete v spoločnosti Eustream, a. s., a návrh Zmluvy o reorganizácii skupiny spoločnosti Slovenský plynárenský priemysel, a. s., v zmysle uznesenia vlády č. 694 z 12. decembra 2012. Uložila ministrovi hospodárstva zabezpečiť kompletizáciu predložených návrhov právnych dokumentov, ich skompletizované znenie následne podpísať v mene Slovenskej republiky a realizovať kroky na prípravu reorganizácie skupiny spoločnosti SPP (ďalej ako „skupina“ alebo „skupina SPP“), čo predstavuje všetky spoločnosti patriace do konsolidovanej skupiny SPP, materská spoločnosť SPP, dcérske spoločnosti Eustream, a. s., SPP Distribúcia, a. s., Nafta, a. s., Pozagas, a. s., SPP CZ, a. s., SPP Bohemia, a. s., SPP Storage, s. r. o., a predložiť na rokovanie vlády informáciu o preferovanom spôsobe takejto reorganizácie. Relevantná transakčná dokumentácia bola podpísaná dňa 14. decembra 2012. Následne bolo dňa 23. januára 2013 zvolané mimoriadne valné zhromaždenie spoločnosti SPP, kde došlo k výmenám v orgánoch spoločnosti SPP a nový akcionár sa ujal výkonu svojich akcionárskych práv. V zmysle Zmluvy o reorganizácii skupiny SPP uzatvorenej medzi Fondom národného majetku a ministerstvom hospodárstva a spoločnosťou Energetický a průmyslový holding zo dňa 14. 12. 2012, ako aj Akcionárskej zmluvy medzi Fondom národného majetku, ministerstvom hospodárstva, spoločnosťami EPH a EPH Gas Holding B.V. ohľadom SPP zo dňa 14. decembra 2012 vyplýva okrem iného (a za dodržanie viacerých predpokladov a princípov) záväzok realizovať reorganizáciu skupiny SPP. Súčasťou dohodnutých podmienok uskutočnenia reorganizácie je opčná štruktúra, v zmysle ktorej má Slovenská republika právo nadobudnúť od EPH celú majetkovú účasť v SPP ako dodávateľovi zemného plynu. Vzhľadom na neskoršie prevzatie SPP spoločnosťou EPH došlo aj k oneskoreniu v príprave podkladov a dát potrebných v príprave valuačných modelov a podkladov pre due diligence spoločností pripravovaných v súvislosti s reorganizáciou a taktiež k dodatočným časovým nárokom na posúdenie prípadných iných variantov reorganizácie. Z týchto dôvodov bol dátum rozhodnutia stanovený dodatkom č. 4 k Zmluve o reorganizácii skupiny SPP na 30. septembra 2013. Vzhľadom na dohodnuté podmienky predmetnej opcie v Zmluve o reorganizácii skupiny SPP je potrebné, aby v dohodnutej lehote, t. j. v lehote do 30. septembra 2013, ktorá je definovaná dodatkom č. 4 k Zmluve o reorganizácii skupiny SPP zo dňa 12. júla 2013, bolo prijaté rozhodnutie vlády ohľadom transakcie a obsah takéhoto rozhodnutia bol formálne oznámený EPH zo strany ministerstva hospodárstva. V prípade nekonania zo strany vlády v uvedenej lehote by sa EPH mohlo v zmysle Zmluvy o reorganizácii skupiny SPP domáhať, aby štát, resp. Fond národného majetku, odkúpil od skupiny EPH celú majetkovú účasť v SPP ako dodávateľovi ZP za dohodnutých podmienok. Po druhé. Realizované kroky a činnosti súvisiace s analýzou možností reorganizácie spoločností skupiny SPP. Záväzkom EPH, vyplývajúcim zo Zmluvy o reorganizácii skupiny SPP, bolo zabezpečiť, aby bolo zástupcom Fondu národného majetku a ministerstva hospodárstva a ich poradcom umožnené vykonať hĺbkovú právnu a účtovnú previerku za účelom overenia celkového stavu spoločnosti a východísk použitých pri výpočte stanovenia hodnoty spoločnosti. Vzhľadom na vyššie uvedené boli realizované detailné právne, finančné, daňové a účtovné analýzy, ktorých cieľom bolo poskytnúť ministerstvu hospodárstva dostatočné množstvo podkladov na kvalifikované rozhodnutie o možnostiach reorganizácie skupiny SPP. Kľúčové dokumenty, ktoré boli vypracované v súvislosti s analýzou možností reorganizácie skupiny SPP, boli nasledovné: - Ocenenie spoločnosti SPP k 31. 12. 2012, ktoré kvantifikuje oceňovací interval SPP a jednotlivé komponenty hodnoty spoločnosti k 31. 12. 2012 za použitia metódy diskontovaných voľných peňažných tokov, pričom kľúčovým podkladom bol Outlook plán spoločnosti na roky 2013 – 2017 vypracovaný súčasným manažmentom SPP. - Správa o účtovnej a daňovej hĺbkovej previerke spoločnosti k 31. 12. 2012. - Správa o výpočte výšky pracovného kapitálu a výpočte čistého dlhu vrátane stanoviska primeranosti výšky pracovného kapitálu k 31. 12. 2012. Ďalším dokumentom bola Správa o právnej previerke, ktorá zhrňuje kľúčové právne skutočnosti, ktoré by mohli mať podstatný nepriaznivý vplyv na možnú transakciu (ďalej len „transakcia“ definovaná ako nadobudnutie alebo nenadobudnutie 49-percentného podielu v SPP). Ďalším dokumentom boli Základné účtovné, daňové a právne dopady alternatív reštrukturalizácie, ktorá sumarizuje kľúčové aspekty pri zvažovaní o reorganizácii... (Reakcia predkladateľa.) Čo? Hej? Dobre. ... skupiny SPP v nadväznosti na rozhodnutie vlády ohľadom transakcie. Nech sa páči, poďte, pán poslanec.